คลาวด์แฟลร์

**บริษัท คลาวด์แฟลร์ จำกัด** (มหาชน) () เป็นบริษัทสัญชาติอเมริกันที่ให้บริการ เครือข่ายการจัดส่งเนื้อหา, การรักษาความปลอดภัยทางไซเบอร์, การลดผลกระทบจากการโจมตีโดยปฏิเสธการให้บริการ, บริการเครือข่ายงานบริเวณกว้าง, พร็อกซีย้อนกลับ, ระบบการตั้งชื่อโดเมน, การลงทะเบียนโดเมนที่ได้รับการรับรองจากองค์กรความร่วมมือด้านการจัดสรรชื่อและหมายเลขทางอินเทอร์เน็ตและบริการอื่นฯ สำนักงานใหญ่อยู่ในเมืองซานฟรานซิสโก รัฐแคลิฟอร์เนีย ตามข้อมูลจาก W3Techs เมื่อมกราคม พ.ศ. 2568 คลาวด์แฟลร์ถูกใช้โดยประมาณ 19.3% ของเว็บไซต์ทั้งหมดบนอินเทอร์เน็ตสำหรับบริการความปลอดภัยของเว็บไซต์

## ประวัติของบริษัท
คลาวด์แฟลร์ก่อตั้งขึ้นในเดือนกรกฎาคม พ.ศ. 2552 โดย แมทธิว พรินซ์, ลี ฮอลโลเวย์ และ มิเชลล์ แซทลิน โดยก่อนหน้านี้ พรินซ์ และ ฮอลโลเวย์ เคยร่วมมือกันในโปรเจกต์ฮันนี่พอท ซึ่งเป็นผลิตภัณฑ์ของอันสแปมเทคโนโลยี และเป็นแรงบันดาลใจบางส่วนในการก่อตั้งคลาวด์แฟลร์ ตั้งแต่ปี พ.ศ. 2552 บริษัทได้รับการระดมทุน ต่อมาเมื่อวันที่ 15 สิงหาคม พ.ศ. 2562 คลาวด์แฟลร์ ได้ยื่นเอกสาร เอส-1 เพื่อเสนอขายหุ้นต่อประชาชนทั่วไป บนตลาดหลักทรัพย์นิวยอร์ก ภายใต้เครื่องหมายหุ้น NET และเริ่มทำการซื้อขายสาธารณะในวันที่ 13 กันยายน พ.ศ. 2562 ที่ราคาเปิด 15 ดอลลาร์ต่อหุ้น

ในปี พ.ศ. 2563 มิเชลล์ แซทลิน ผู้ร่วมก่อตั้งและประธานเจ้าหน้าที่ฝ่ายปฏิบัติการของคลาวด์แฟลร์ ได้รับแต่งตั้งเป็นประธานบริษัท ทำให้เธอเป็นหนึ่งในผู้หญิงเพียงไม่กี่คนที่ดำรงตำแหน่งประธานในบริษัทเทคโนโลยีที่จดทะเบียนในตลาดหลักทรัพย์ของสหรัฐอเมริกา

คลาวด์แฟลร์ได้เข้าซื้อกิจการบริษัทด้านเว็บเซอร์วิซและความปลอดภัย ได้แก่ StopTheHacker (กุมภาพันธ์ พ.ศ. 2557), CryptoSeal (มิถุนายน พ.ศ. 2557), Eager Platform Co. (ธันวาคม พ.ศ. 2559), Neumob (พฤศจิกายน พ.ศ. 2560), S2 Systems (มกราคม พ.ศ. 2563), Linc (ธันวาคม พ.ศ. 2563), Zaraz (ธันวาคม พ.ศ. 2564), Vectrix (กุมภาพันธ์ พ.ศ. 2565), Area 1 Security (กุมภาพันธ์ พ.ศ. 2565), Nefeli Networks (มีนาคม พ.ศ. 2567), BastionZero (พฤษภาคม พ.ศ. 2567), และ Kivera (ตุลาคม พ.ศ. 2567)

ตั้งแต่ปี พ.ศ. 2560 เป็นต้นมา คลาวด์แฟลร์ได้ใช้กำแพงทีมีโคมลาวาในสำนักงานใหญ่ที่ซานฟรานซิสโกเป็นตัวสร้างตัวเลขสุ่มแบบฮาร์ดแวร์สำหรับกุญแจเข้ารหัส ควบคู่ไปกับลูกตุ้มคู่ในสำนักงานที่ลอนดอน และเครื่องวัดกัมมันตภาพรังสีในสำนักงานที่สิงคโปร์ โดยกล้องจะเปลี่ยนรูปทรงที่คาดเดาไม่ได้ของฟอง "ลาวา" ให้เป็นภาพดิจิทัล วิธีนี้เรียกว่าการสุ่มด้วยโคมลาวา

ในไตรมาสที่ 4 ของปี พ.ศ. 2565 คลาวด์แฟลร์ให้บริการแบบชำระเงินแก่ลูกค้า 162,086 ราย

## สินค้าและบริการ
คลาวด์แฟลร์ ให้บริการเครือข่ายและผลิตภัณฑ์ด้านความปลอดภัยสำหรับผู้ใช้ทั่วไปและธุรกิจ เช่น, การประมวลผลแบบเอดจ์, พร็อกซีย้อนกลับสำหรับการรับส่งข้อมูลเว็บ, การเชื่อมต่อศูนย์ข้อมูล, และเครือข่ายการจัดส่งเนื้อหาเพื่อให้บริการเนื้อหาผ่านเครือข่ายเซิร์ฟเวอร์ของตน รองรับโพรโทคอลชั้นสื่อสารนำส่งข้อมูล ได้แก่ TCP, UDP, QUIC และโพรโทคอลชั้นสื่อสารแอปพลิเคชันหลายตัว เช่น DNS ผ่าน HTTPS, SMTP และ HTTP/2 โดยรองรับ HTTP/2 Server Push ข้อมูล ณ ปี พ.ศ. 2566 คลาวด์แฟลร์จัดการคำขอ HTTP โดยเฉลี่ย 45 ล้านคำขอครั้งต่อวินาที

ตั้งแต่ปี พ.ศ. 2567 เซิร์ฟเวอร์ของคลาวด์แฟลร์ ทำงานโดยใช้โปรเซสเซอร์ AMD EPYC 9684X

คลาวด์แฟลร์ ยังให้บริการการวิเคราะห์และรายงานเกี่ยวกับการหยุดทำงานในขนาดใหญ่ รวมถึงการหยุดทำงานของ เวอไรซอน ในเดือนตุลาคม พ.ศ. 2567

### ปัญญาประดิษฐ์
ในปี พ.ศ. 2566 คลาวด์แฟลร์ ได้เปิดตัว Workers AI ซึ่งเป็นกรอบงานที่อนุญาตให้สามารถใช้งาน GPU ของ Nvidia ภายในเครือข่ายของคลาวด์แฟลร์ได้

ในปี พ.ศ. 2567 คลาวด์แฟลร์ ได้เปิดตัวเครื่องมือที่ป้องกันไม่ให้บอทดึงข้อมูลจากเว็บไซต์ โดยบริษัทได้วิเคราะห์บอท AI และปริมาณการใช้งานของโปรแกรมรวบรวมข้อมูลเพื่อสร้างโมเดลตรวจจับบอทอัตโนมัติ นอกจากนี้ บริษัทยังได้เปิดตัวผู้ช่วย AI ที่สามารถสร้างกราฟตามคำถามโดยใช้เทคโนโลยี Workers AI และในเดือนกันยายน พ.ศ. 2567 คลาวด์แฟลร์ประกาศแผนที่จะเปิดตลาดที่เจ้าของเว็บไซต์สามารถขายสิทธิ์ให้ผู้ให้บริการโมเดล AI เพื่อเข้าถึงข้อมูลเนื้อหาของเว็บไซต์เพื่อนำไปดึงข้อมูล

### การลดผลกระทบจากการโจมตีโดยปฏิเสธการให้บริการ (DDoS)
คลาวด์แฟลร์ ให้บริการป้องกัน DDoS ทั้งฟรีและเสียค่าบริการที่ช่วยปกป้องลูกค้าจากการโจมตีแบบปฏิเสธการให้บริการ (DDoS) โดยคลาวด์แฟลร์ ได้รับความสนใจจากสื่อในเดือนมิถุนายน พ.ศ. 2554 สำหรับการให้บริการป้องกัน DDoS สำหรับเว็บไซต์ของลูลซ์เซค กลุ่มแฮกเกอร์ประเภทแบล็กแฮต

ในเดือนมีนาคม พ.ศ. 2556 โครงการสแปมเฮาส์ถูกโจมตีด้วยการโจมตีแบบ DDoS ซึ่ง คลาวด์แฟลร์รายงานว่าแบนด์วิธของการโจมตีเกิน 300 จิกะบิตต่อวินาที (Gbit/วิ) โดย แพทริก กิลมอร์ จาก อาคาไม กล่าวในขณะนั้นว่า "มันเป็นการโจมตี DDoS ที่ประกาศต่อสาธารณะครั้งใหญ่ที่สุดในประวัติศาสตร์ของอินเทอร์เน็ต" ขณะที่ คลาวด์แฟลร์กำลังพยายามปกป้องสแปมเฮาส์จากการโจมตี DDoS ก็เกิดการโจมตีที่ตัวคลาวด์แฟลร์เองด้วยเช่นกัน ต่อมา กูเกิล และบริษัทอื่น ๆ ได้เข้ามาช่วยปกป้องสแปมเฮาส์ และช่วยให้สามารถรับมือกับการโจมตีที่มีปริมาณข้อมูลมหาศาลนี้ได้

ในปี พ.ศ. 2557 คลาวด์แฟลร์ เริ่มให้บริการป้องกัน DDoS ฟรีแก่ศิลปิน, นักเคลื่อนไหว, นักข่าว และกลุ่มสิทธิมนุษยชน ภายใต้ชื่อ "โครงการกาลิเลโอ (Project Galileo)"ในปี พ.ศ. 2560 พวกเขาขยายบริการไปยังโครงสร้างพื้นฐานการเลือกตั้งและแคมเปญทางการเมืองภายใต้ชื่อ "โครงการเอเธนเนียนส์ (Athenian Project)" ภายในปี พ.ศ. 2563 มีผู้ใช้และองค์กรเข้าร่วมโครงการกาลิเลโอ มากกว่า 1,000 ราย รวมถึง 31 รัฐในสหรัฐอเมริกา

ในเดือนกุมภาพันธ์ พ.ศ. 2557 คลาวด์แฟลร์ อ้างว่าได้ป้องกันการโจมตีแบบ NTP reflection ต่อผู้ใช้รายหนึ่งในยุโรป ซึ่งพวกเขาระบุว่ามีจุดสูงสุดที่ 400 จิกะบิตต่อวินาที (Gbit/วิ) ในเดือนพฤศจิกายน พ.ศ. 2557 พวกเขารายงานว่าเกิดการโจมตี DDoS ขนาด 500 จิกะบิตต่อวินาที (Gbit/วิ) ในฮ่องกง ในเดือนกรกฎาคม พ.ศ. 2564 บริษัทอ้างว่าได้ดูดซับการโจมตี DDoS ที่มีขนาดใหญ่กว่าการโจมตีใด ๆ ที่เคยบันทึกไว้ถึงสามเท่า ซึ่งในบล็อกของบริษัทมีนัยว่าการโจมตีครั้งนี้มีขนาดมากกว่า 1.2 เทระบิตต่อวินาที (Tbit/วิ) ในเดือนกุมภาพันธ์ พ.ศ. 2566 คลาวด์แฟลร์ รายงานว่าได้ป้องกันการโจมตี DDoS ขนาด 71 ล้านคำขอต่อวินาที ซึ่ง "บริษัทระบุว่าเป็นการโจมตี DDoS แบบ HTTP ที่ใหญ่ที่สุดที่เคยมีการบันทึกไว้"

คลาวด์แฟลร์ ได้บล็อกการโจมตี DDoS สาธารณะที่ใหญ่ที่สุดที่บันทึกไว้ในเดือนตุลาคม พ.ศ. 2567 โดยการโจมตีแบบวอลุ่มเมตริกสูงสุดที่ 5.6 เทระบิตต่อวินาที

### การประมวลผลแบบเอดจ์
ในปี พ.ศ. 2560 คลาวด์แฟลร์ ได้เปิดตัว Cloudflare Workers ซึ่งเป็นแพลตฟอร์มการประมวลผลแบบไร้เซิร์ฟเวอร์ ที่ช่วยให้สามารถสร้างแอปพลิเคชันใหม่หรือปรับปรุงแอปพลิเคชันที่มีอยู่ได้ โดยไม่ต้องตั้งค่าหรือดูแลโครงสร้างพื้นฐาน ต่อมามีการขยายบริการให้ครอบคลุม Workers KV ซึ่งเป็นฐานข้อมูลแบบคีย์-ค่า (key-value) ที่มีความหน่วงต่ำ, ครอนทริกเกอร์สำหรับตั้งเวลาเรียกใช้งานครอน และเครื่องมือเพิ่มเติมสำหรับนักพัฒนาในการปรับใช้และขยายโค้ดไปทั่วโลก

ในปี พ.ศ. 2563 คลาวด์แฟลร์ ได้เปิดตัวแพลตฟอร์ม แจมสแต็ค (JAMstack) สำหรับนักพัฒนา เพื่อใช้ในการปรับใช้เว็บไซต์บนโครงสร้างพื้นฐานเอดจ์ ของคลาวด์แฟลร์ ภายใต้ชื่อ "Pages"

ในปี พ.ศ. 2565 คลาวด์แฟลร์ ได้ประกาศเปิดตัวฐานข้อมูล เอดจ์เอสคิวแอล ชื่อ ดี1 ซึ่งพัฒนาขึ้นบน เอสคิวแอลไลต์

ในเดือนสิงหาคม ปี พ.ศ. 2566 คลาวด์แฟลร์และไอบีเอ็ม ได้ประกาศความร่วมมือในการให้บริการระบบจัดการบอท เพื่อปกป้องลูกค้าของไอบีเอ็มคลาวด์ จากบอทที่เป็นอันตรายและภัยคุกคามอัตโนมัติ

ในเดือนสิงหาคม ปี พ.ศ. 2566 คลาวด์แฟลร์ ยังได้รับการว่าจ้างจาก สเปซเอกซ์ เพื่อเพิ่มประสิทธิภาพให้กับสตาร์ลิงก์ และในเดือนกันยายน บริษัทได้เปิดตัว คลาวด์แฟลร์ฟอนต์ ซึ่งเป็นคู่แข่งของ กูเกิลฟอนต์

### ความปลอดภัยทางอินเทอร์เน็ต
ในเดือนเมษายน ปี พ.ศ. 2563 คลาวด์แฟลร์ ประกาศว่าจะเลิกใช้ รีแคปต์ชา และเปลี่ยนไปใช้ เฮชแคปต์ชา และในเดือนกันยายน ปี พ.ศ. 2565 คลาวด์แฟลร์เริ่มทดสอบ เทิร์นสไตล์ ซึ่งเป็นทางเลือกแทน แคปต์ชา โดยผลิตภัณฑ์นี้จะไม่แสดงแคปต์ชา แบบภาพให้ผู้ใช้แก้ไข แต่ใช้กระบวนการตรวจสอบอัตโนมัติผ่านจาวาสคริปต์ ภายในเบราว์เซอร์เพื่อตรวจสอบว่าผู้ใช้เป็นบุคคลจริงหรือบอทอัตโนมัติ ทั้งนี้ อัลกอริธึมของ เทิร์นสไตล์ มีการใช้การเรียนรู้ของเครื่อง เพื่อเพิ่มประสิทธิภาพในกระบวนการตรวจสอบ

ภายใต้สัญญากับสำนักงานความมั่นคงทางไซเบอร์และโครงสร้างพื้นฐาน คลาวด์แฟลร์ให้บริการระบบทะเบียนและ DNS หลักสำหรับโดเมนระดับบนสุด .gov

ในเดือนพฤศจิกายน พ.ศ. 2563 คลาวด์แฟลร์ ประกาศเปิดตัว Cloudflare for Teams ซึ่งประกอบด้วยตัวแก้ไข DNS และเกตเวย์เว็บที่เรียกว่า "Gateway" และบริการการยืนยันตัวตนแบบไร้ขอบเขต ที่เรียกว่า "Access"

คลาวด์แฟลร์ ประกาศความร่วมมือกับโฟนเป ในเดือนมกราคม พ.ศ. 2566 เพื่อปกป้องระบบการชำระเงินผ่านมือถือของบริษัท ในเดือนกุมภาพันธ์ คลาวด์แฟลร์ เปิดตัววิลเดอบีสต์ เพื่อให้ผู้ใช้มาสโตดอนสามารถตั้งค่าและเรียกใช้งานอินสแตนซ์ของตัวเองบนโครงสร้างพื้นฐานของคลาวด์แฟลร์ได้

ในเดือนสิงหาคม พ.ศ. 2566 คลาวด์แฟลร์ เริ่มโปรแกรม Project Cybersafe Schools เป็นส่วนหนึ่งของโครงการทุนมูลค่า $20 ล้านดอลลาร์จากแอมะซอนเว็บเซอร์วิซ ซึ่งทำให้เขตการศึกษาของโรงเรียนรัฐบาลในสหรัฐอเมริกาถึง %70 เปอร์เซ็นต์สามารถเข้าถึงบริการความปลอดภัยทางไซเบอร์ได้โดยไม่เสียค่าใช้จ่าย

ในเดือนมีนาคม พ.ศ. 2567 คลาวด์แฟลร์ ประกาศเปิดตัว ไฟร์วอลล์เพื่อปัญญาประดิษฐ์ เพื่อปกป้องแอปพลิเคชันที่ใช้งานโมเดลภาษาขนาดใหญ่ (LLMs) ในเดือนกันยายน คลาวด์แฟลร์ประกาศเปิดตัวรหัสประจำตัวชั่วคราวซึ่งช่วยในการระบุการกระทำที่หลอกลวงโดยการเชื่อมโยงพฤติกรรมกับลูกค้าผ่านไอดีที่สร้างขึ้นและมีอายุสั้น แทนการใช้ที่อยู่ไอพีแบบดั้งเดิม ในเดือนเดียวกัน บริษัทยังประกาศว่า ผู้ให้บริการอินเทอร์เน็ตและผู้ผลิตอุปกรณ์สามารถใช้ตัวแก้ไข DNS ของพวกเขาฟรี

### บริการการเข้าถึงที่ปลอดภัย
คลาวด์แฟลร์วัน แพลตฟอร์มบริการการเข้าถึงที่ปลอดภัยที่ครอบคลุมของบริษัท เปิดตัวในเดือนตุลาคม พ.ศ. 2563

คลาวด์แฟลร์วัน ประกาศการเข้าซื้อกิจการของ แอเรีย 1 ซีเคียวริตี้ ในเดือนกุมภาพันธ์ พ.ศ. 2565 ซึ่งเป็นบริษัทที่พัฒนาผลิตภัณฑ์สำหรับต่อสู้กับการโจมตีด้วยอีเมลฟิชชิง

คลาวด์แฟลร์วัน ประกาศการเข้าซื้อกิจการของ เนเฟลี่ เน็ตเวิร์คส์ ในเดือนมีนาคม พ.ศ. 2567 ซึ่งเป็นบริษัทด้านเครือข่ายคลาวด์ที่ก่อตั้งร่วมโดยนักวิทยาศาสตร์คอมพิวเตอร์ชื่อ ซิลเวีย รัทนาซามี

### เครือข่ายส่วนตัวเสมือน
ในปี พ.ศ. 2562 คลาวด์แฟลร์ ได้เปิดตัวบริการเครือข่ายส่วนตัวเสมือนชื่อ วาร์ป (WARP) และได้เปิดโค้ดของการใช้งานไวร์การ์ด ที่เขียนขึ้นเองในภาษารัสต์ที่เป็นพื้นฐานของบริการนี้

### บริการอื่น&thinsp;ๆ
ในเดือนมกราคม พ.ศ. 2564 บริษัทได้เริ่มให้บริการผลิตภัณฑ์ "Waiting Room" สำหรับคิวดิจิทัลฟรีเพื่อการนัดหมายการฉีดวัคซีน โควิด-19 ภายใต้ชื่อ "Project Fair Shot" โครงการ Fair Shot ต่อมาได้รับรางวัลเว็บบี้พีเพิลส์ชอยส์ ในปี พ.ศ. 2565 สำหรับการจัดการงานภายใต้หมวดแอปและซอฟต์แวร์

ในเดือนมีนาคม พ.ศ. 2566  คลาวด์แฟลร์ ประกาศว่าจะให้บริการการเข้ารหัสหลังควอนตัมฟรีและถาวรสำหรับบริการคลาวด์, แอปพลิเคชัน และการเชื่อมต่ออินเทอร์เน็ต

ในปี พ.ศ. 2567 คลาวด์แฟลร์ ประกาศแผนที่จะเปิดตัววิธีการชำระเงินใหม่ที่ชื่อว่า สไตรป์ลิงก์ ซึ่งจะเริ่มเปิดตัวเบต้าในช่วงในฤดูใบไม้ร่วง

## ปัญหาด้านความปลอดภัยและความเป็นส่วนตัว

### การบุกรุก
เมื่อวันที่ 1 มิถุนายน พ.ศ. 2555 กลุ่มแฮกเกอร์ UGNazi ได้บุกรุกบัญชีของ แมทธิว พรินซ์ ประธานเจ้าหน้าที่บริหารของ คลาวด์แฟลร์และเปลี่ยนเส้นทางผู้เยี่ยมชมเว็บไซต์ โฟร์แชน ไปยังบัญชีทวิตเตอร์ของ UGNazi พวกเขาอ้างว่าใช้วิธีการทางวิศวกรรมสังคม หลอกลวงเจ้าหน้าที่สนับสนุนของเอทีแอนด์ที เพื่อให้เข้าถึงกล่องข้อความเสียงของพรินซ์ และจากนั้นใช้ช่องโหว่ในระบบการยืนยันตัวตนสองขั้นตอนของกูเกิลที่คลาวด์แฟลร์ใช้อยู่ เมื่อเข้าควบคุมบัญชีอีเมลของพรินซ์ได้แล้ว UGNazi ก็สามารถเปลี่ยนเส้นทางโดเมนโฟร์แชนผ่านฐานข้อมูลของคลาวด์แฟลร์ได้

### ข้อมูลรั่วไหลปี พ.ศ. 2559-2560
ตั้งแต่เดือนกันยายน พ.ศ. 2559 จนถึงกุมภาพันธ์ พ.ศ. 2560 พบข้อบกพร่องสำคัญในคลาวด์แฟลร์ ที่ถูกตั้งชื่อว่า คลาวด์บลีด ซึ่งทำให้ข้อมูลที่สำคัญ รวมถึงรหัสผ่านและโทเค็นการยืนยันตัวตน รั่วไหลจากเว็บไซต์ของลูกค้า โดยข้อมูลส่วนเกินจะถูกส่งกลับในคำตอบของการร้องขอเว็บไซต์

### เหตุขัดข้องในเดือนพฤศจิกายน พ.ศ. 2568

เมื่อวันที่ 18 พฤศจิกายน พ.ศ. 2568 ระบบของ คลาวด์แฟลร์ เกิดความขัดข้องครั้งใหญ่ในระดับโลก ส่งผลให้เว็บไซต์และบริการออนไลน์จำนวนมากไม่สามารถใช้งานได้ชั่วคราว ความขัดข้องนี้ทำให้เกิดข้อผิดพลาด 500 อย่างกว้างขวาง ส่งผลให้หลายแพลตฟอร์มทำงานช้าลง เข้าถึงไม่ได้ หรือหยุดให้บริการไปเลยสำหรับผู้ใช้ทั่วโลก

บริการที่ได้รับผลกระทบรวมถึง เอกซ์, แชตจีพีที, เจมิไน, Perplexity AI, สปอติฟาย, แคนวา, Quora, ดิสคอร์ด, Grindr, เว็บไซต์ข่าวหลายแห่ง และบริการที่ใช้ Turnstile สำหรับการตรวจสอบความปลอดภัย

## ข้อโต้แย้ง
คลาวด์แฟลร์ ได้กล่าวว่า บริษัทมีนโยบายความเป็นกลางของเนื้อหา และคัดค้านการตรวจสอบลูกค้าของตนในเรื่องเสรีภาพในการแสดงความคิดเห็น ยกเว้นกรณีที่ลูกค้าฝ่าฝืนกฎหมาย บริษัทได้เผชิญกับการวิจารณ์จากการไม่ยกเลิกเว็บไซต์ที่เกี่ยวข้องกับคำพูดแสดงความเกลียดชัง และเว็บไซต์ที่ถูกกล่าวหาว่าเชื่อมโยงกับกลุ่มผู้ก่อการร้าย แต่คลาวด์แฟลร์ยืนยันว่ายังไม่มีหน่วยงานบังคับใช้กฎหมายใด ๆ ที่ขอให้บริษัทยุติการให้บริการเหล่านี้ และบริษัทจะเฝ้าระวังหน้าที่ของตนภายใต้กฎหมายของสหรัฐฯ อย่างใกล้ชิด

ในปี พ.ศ. 2565 งานวิจัยจากมหาวิทยาลัยสแตนฟอร์ดพบว่า คลาวด์แฟลร์เป็นผู้ให้บริการเครือข่ายการจัดส่งเนื้อหาชั้นนำในหมู่ผู้ให้บริการหลายรายที่มีส่วนรับผิดชอบในการให้บริการเว็บไซต์ที่เผยแพร่ข้อมูลที่ผิด คลาวด์แฟลร์ต้องเผชิญกับความกดดันหลายครั้งเนื่องจากบริการของตนถูกนำไปใช้ในการเข้าถึงเนื้อหาการเมืองฝ่ายขวาจัด

### การยุติการให้บริการ

#### ''เดอะเดลี่สตอร์มเมอร์''
คลาวด์แฟลร์ ได้ให้บริการการกำหนดเส้นทาง DNS และการป้องกัน DDoS สำหรับเว็บไซต์กลุ่มพวกนิยมคนผิวขาวและนีโอนาซีชื่อว่า เดอะเดลี่สตอร์มเมอร์ ในปี พ.ศ. 2560 คลาวด์แฟลร์ได้หยุดให้บริการกับ เดอะเดลี่สตอร์มเมอร์ หลังจากที่เว็บไซต์ประกาศว่า "ผู้นำระดับสูง" ของคลาวด์แฟลร์เป็น "ผู้สนับสนุนลับ ๆ ของอุดมการณ์ของพวกเขา"

ก่อนหน้านี้ คลาวด์แฟลร์ได้ปฏิเสธที่จะดำเนินการใด ๆ กับเว็บไซต์เดอะเดลี่สตอร์มเมอร์  โดย แมทธิว พรินซ์ ผู้ก่อตั้งกล่าวว่าเขาคิดว่าเนื้อหาของเว็บไซต์นั้น "น่ารังเกียจ" แต่เขารู้สึกเสียใจที่เขาเพียงคนเดียวสามารถ "ตัดสินชะตากรรม" ของมันได้ เขากล่าวกับ *[[บิสซิเนส อินไซเดอร์|บิสซิเนสอินไซเดอร์]]* ว่า "ความสามารถของใครบางคนในการเลือกที่จะทำให้เนื้อหาหายไปนั้นไม่สอดคล้องกับแนวคิดหลักของกระบวนการยุติธรรมและการพิจารณาคดี ไม่ว่าจะเป็นรัฐบาลของประเทศที่ทำการโจมตีหรือบุคคลที่ทำการโจมตี"

ในฐานะที่เป็น "ผู้สนับสนุนสิทธิในการพูดอย่างสมบูรณ์" ตามที่เขาบรรยายไว้เอง พรินซ์ได้ประกาศในบล็อกโพสต์ว่าจะไม่ยอมให้ภายนอกกดดันอีกต่อไป และตั้งเป้าที่จะสร้าง "ร่มการเมือง" สำหรับอนาคต พรินซ์ยังได้กล่าวถึงอันตรายจากการที่บริษัทขนาดใหญ่ตัดสินใจว่าอะไรควรจะอยู่บนออนไลน์ โดยเป็นความกังวลที่ได้รับการแชร์จากหลายกลุ่มที่สนับสนุนสิทธิเสรีภาพและผู้เชี่ยวชาญด้านความเป็นส่วนตัว มูลนิธิพรมแดนอิเล็กทรอนิกส์, กลุ่มสิทธิทางดิจิทัลของสหรัฐอเมริกา กล่าวว่าบริการอย่างคลาวด์แฟลร์ "ไม่ควรตัดสินว่าอะไรเป็นคำพูดที่ยอมรับได้" พร้อมเสริมว่า "เมื่อเกิดเรื่องที่ผิดกฎหมาย เช่น การปลุกระดมความรุนแรงหรือการหมิ่นประมาท ช่องทางที่เหมาะสมในการจัดการกับมันคือระบบกฎหมาย"

#### เหตุการณ์กราดยิงและเอทแชน
ในปี พ.ศ. 2562 คลาวด์แฟลร์ ถูกวิจารณ์สำหรับการให้บริการแก่เว็บไซต์ฟอรัมและกระดานภาพอย่าง เอทแชน ซึ่งเกี่ยวข้องกับการโจมตีหมู่ในสหรัฐอเมริกาและเหตุกราดยิงมัสยิดในเมืองไครสต์เชิร์ชในนิวซีแลนด์ นอกจากนี้ยังมีการรายงานจากองค์กรข่าวหลายแห่ง เช่น *[[เดอะวอชิงตันโพสต์]]* และ *[[เดอะเดลี่ดอท]]* เกี่ยวกับการมีอยู่ของกระดานที่มีการพูดคุยเกี่ยวกับสื่อลามกเด็กและการล่วงละเมิดทางเพศเด็ก

ตัวแทนของคลาวด์แฟลร์ กล่าวว่าแพลตฟอร์มนี้ "ไม่ได้โฮสต์เว็บไซต์ที่กล่าวถึง, ไม่สามารถบล็อกเว็บไซต์, และไม่ทำธุรกิจในการซ่อนบริษัทที่โฮสต์เนื้อหาผิดกฎหมาย" คลาวด์แฟลร์ไม่ได้ยกเลิกการให้บริการกับเอทแชน จนกระทั่งเกิดแรงกดดันจากสาธารณะและกฎหมายหลังจากเหตุการณ์ยิงกันที่วอลมาร์ตในเมืองเอลปาโซปี 2019 ซึ่งเอกสารที่เกี่ยวข้องถูกเผยแพร่บน เอทแชน ในการสัมภาษณ์กับ *[[เดอะการ์เดียน]]* ทันทีหลังจากเหตุการณ์นั้น ประธานเจ้าหน้าที่บริหาร แมทธิว พรินซ์ ปกป้องการสนับสนุนของคลาวด์แฟลร์ต่อเอทแชน โดยกล่าวว่าเขามี "ภาระหน้าที่ทางศีลธรรม" ที่จะทำให้เอทแชนยังคงออนไลน์อยู่

ในวันที่ 5 สิงหาคม พ.ศ. 2562 คลาวด์แฟลร์ ได้ยุติการให้บริการกับเอทแชน หลังจากนั้นเอทแชนได้ย้ายฟอรั่มของตนจากเคลียร์เน็ตไปยังดาร์กเว็บ คลาวด์แฟลร์อธิบายว่าเอทแชน "ได้แสดงให้เห็นว่าพวกเขาเป็นกลุ่มที่ไม่ปฏิบัติตามกฎหมายและการกระทำดังกล่าวทำให้เกิดการสูญเสียชีวิตหลายครั้ง ถึงแม้ว่าเอทแชนอาจไม่ได้ละเมิดกฎหมายในเรื่องการไม่ตรวจสอบชุมชนที่เต็มไปด้วยความเกลียดชัง พวกเขาก็ได้สร้างสภาพแวดล้อมที่สนุกสนานกับการละเมิดจิตวิญญาณของกฎหมาย" พรินซ์กล่าวว่าเหตุการณ์ที่เกิดขึ้นในเอลพาโซนั้น "น่ารังเกียจในทุกทางที่เป็นไปได้" และการลบเอทแชนออกจากอินเทอร์เน็ต "เป็นสิ่งที่ถูกต้องที่จะทำ"

#### กีวีฟาร์ม
คลาวด์แฟลร์ ได้ให้บริการป้องกัน DDoS และทำหน้าที่เป็นพร็อกซีย้อนกลับให้กับ กีวีฟาร์ม ซึ่งเป็นฟอรั่มอินเทอร์เน็ตที่มักถูกมองว่าขวาจัด ฟอรั่มนี้มักเกี่ยวข้องกับการคุกคามและการเปิดเผยข้อมูลส่วนตัวของเป้าหมาย และถูกกล่าวหาว่ามีส่วนเกี่ยวข้องกับการฆ่าตัวตายของคนอย่างน้อยสามคน กีวีฟาร์มยังมีชื่อเสียงในเรื่องเนื้อหาที่เป็นการเหยียดเพศ และมีผู้ใช้บางคนทำการสวาทติ้งต่อบุคคลที่เปราะบาง แม้ว่าคลาวด์แฟลร์จะไม่ใช่ผู้ให้บริการโฮสต์เว็บไซต์หลัก แต่ก็ได้ให้บริการที่สำคัญในการรักษาให้กีวีฟาร์มออนไลน์ โดยการป้องกันการโจมตีโดยปฏิเสธการให้บริการและเพิ่มประสิทธิภาพในเครือข่ายการจัดส่งเนื้อหา

ในปี พ.ศ. 2565 คลาร่า ซอร์เรนติ นักเคลื่อนไหวที่เป็นคนข้ามเพศ ซึ่งเคยเป็นเป้าหมายของฟอรั่มนี้ ได้เริ่มแคมเปญเพื่อกดดันให้คลาวด์แฟลร์ ยุติการให้บริการกับกีวีฟาร์ม โดยคลาวด์แฟลร์ได้ตอบกลับด้วยการออกแถลงการณ์เกี่ยวกับนโยบายการละเมิด และกล่าวว่า พวกเขาไม่ต้องการตั้งเป็นบรรทัดฐานสำหรับการควบคุมคำพูดในอินเทอร์เน็ต โดยการตัดสินใจในกรณีนี้ถือเป็นการตัดสินใจที่ "พิเศษ"

บริษัทได้ออกบล็อกโพสต์และเปรียบเทียบบริการของตนกับบริการสาธารณะ โดยกล่าวว่า "เหมือนกับที่บริษัทโทรศัพท์ไม่ยกเลิกสายของคุณหากคุณพูดสิ่งที่เลวร้าย, เชื้อชาติ, หรือมีอคติ, เราได้สรุปว่า ... การปิดบริการด้านความปลอดภัยเพราะเราคิดว่าเนื้อหาที่คุณเผยแพร่เป็นสิ่งที่น่ารังเกียจ เป็นนโยบายที่ผิด" แต่ยอมรับว่า การยกเลิกบริการให้กับเว็บไซต์ที่ทีมงานคลาวด์แฟลร์ "รู้สึกส่วนตัวว่า [มัน] น่ารังเกียจและไม่เป็นศีลธรรม" น่าจะเป็น "ทางเลือกที่ได้รับความนิยม" บริษัทยังปกป้องการตัดสินใจของพวกเขาด้วยการกล่าวว่า "เมื่อพวกเขาให้บริการป้องกัน DDoS กับเว็บไซต์ที่ต่อต้าน LGBTIQ+ พวกเขาได้บริจาคค่าบริการ 100% ให้กับองค์กรที่ต่อสู้เพื่อสิทธิของกลุ่มบุคคลที่มีความหลากหลายทางเพศ" โพสต์บล็อกนี้ได้กล่าวถึงข้อตกลงการใช้บริการของคลาวด์แฟลร์ ที่อนุญาตให้ยุติการให้บริการในกรณีที่มี "เนื้อหาที่เปิดเผยข้อมูลส่วนบุคคลที่ละเอียดอ่อน, [และ] กระตุ้นหรือแสวงหาประโยชน์จากความรุนแรงต่อบุคคล" แต่ตามรายงานของ *[[เดอะการ์เดียน]]* คำแถลงดังกล่าว "ไม่ได้กล่าวถึงเฉพาะเจาะจงว่าเหตุใดผู้ใช้กีวีฟาร์มที่ทำการเปิดเผยข้อมูลคนอื่นจึงไม่ได้ละเมิดข้อกำหนดเหล่านี้"

เมื่อวันที่ 3 กันยายน พ.ศ. 2565 คลาวด์แฟลร์ได้บล็อกกีวีฟาร์ม โดยอ้างถึงการใช้ถ้อยคำที่รุนแรงที่เพิ่มขึ้นต่อกลุ่มเป้าหมายของกีวีฟาร์ม โดยกล่าวว่า "เกิดสถานการณ์ฉุกเฉินที่ไม่เคยเกิดขึ้นมาก่อนและเป็นภัยคุกคามต่อชีวิตมนุษย์" ตามรายงานจาก *[[เดอะวอชิงตันโพสต์]]* มี "การเพิ่มขึ้นของภัยคุกคามที่รุนแรงที่เชื่อมโยงกับเว็บไซต์" และประธานเจ้าหน้าที่บริหาร แมทธิว พรินซ์ กล่าวว่าบริษัทเชื่อว่า "มีภัยคุกคามที่ใกล้เข้ามา และความเร็วที่หน่วยงานบังคับใช้กฎหมายสามารถตอบสนองต่อภัยคุกคามเหล่านั้น เราคิดว่าไม่เร็วพอที่จะตามทัน"

#### สวิตเตอร์
สวิตเตอร์ เป็นเครือข่ายสังคมออนไลน์สำหรับชุมชนการค้าประเวณี ที่สร้างขึ้นโดยบริษัท แอสเซมบลีโฟร์ ซึ่งตั้งอยู่ในออสเตรเลีย โดยใช้ซอฟต์แวร์โอเพนซอร์สของมาสโตดอน ก่อนที่คลาวด์แฟลร์จะยกเลิกการให้บริการสวิตเตอร์ในเดือนเมษายน พ.ศ. 2561 โดยอ้างถึงการละเมิดเงื่อนไขการให้บริการ การยกเลิกการบริการนี้เกิดขึ้นไม่นานหลังจากการผ่านกฎหมาย ฟอสต้า-เซสต้า ซึ่งเป็นชุดของกฎหมายที่ทำให้เว็บไซต์ที่ "สนับสนุนหรืออำนวยความสะดวกในการค้ามนุษย์เพื่อการค้าประเวณี" เป็นสิ่งผิดกฎหมายในปี พ.ศ. 2561 กฎหมายเซสต้าทำให้การคุ้มครองสำหรับบริษัทโครงสร้างพื้นฐานของอินเทอร์เน็ตอ่อนแอลง และได้รับคำวิจารณ์ในด้านเสรีภาพในการแสดงความคิดเห็นเนื่องจากความกังวลเกี่ยวกับผลกระทบที่ไม่สมดุลและการขัดขวางชีวิตของผู้ให้บริการทางเพศ

คลาวด์แฟลร์ กล่าวว่าการตัดสินใจดังกล่าว "เกี่ยวข้องกับความพยายามของเราในการทำความเข้าใจกฎหมาย ฟอสต้า ซึ่งเป็นกฎหมายที่แย่มากและ [สร้าง] บรรทัดฐานที่อันตรายอย่างยิ่ง" ทาง แอสเซมบลีโฟร์ ระบุว่า "จากจุดยืนก่อนหน้านี้ของคลาวด์แฟลร์ในเรื่องความเป็นส่วนตัวและเสรีภาพ ตลอดจนการต่อสู้ร่วมกับมูลนิธิพรมแดนอิเล็กทรอนิกส์ เราหวังว่าพวกเขาจะลุกขึ้นต่อต้าน ฟอสต้า-เซสต้า"

### การก่อการร้าย
ในปี พ.ศ. 2558 จากคำให้การต่อคณะกรรมการกิจการต่างประเทศของสภาผู้แทนราษฎรสหรัฐอเมริกา มีรายงานว่า 2 ใน 3 ของฟอรัมสนทนาออนไลน์และเว็บไซต์เกือบ 40 แห่งที่เป็นของรัฐอิสลาม ได้รับการป้องกันโดยคลาวด์แฟลร์

ในปี พ.ศ. 2561 *[[เดอะฮัฟฟิงตันโพสต์]]* รายงานว่าคลาวด์แฟลร์ให้บริการแก่ "กลุ่มก่อการร้ายอย่างน้อย 7 กลุ่ม" ตามที่คณะกรรมการกิจการต่างประเทศของสภาผู้แทนราษฎรสหรัฐอเมริกา ซึ่งรวมถึง กลุ่มก่อการร้ายอัล-ชาบาบ, กลุ่มตอลิบาน, แนวร่วมประชาชนเพื่อการปลดปล่อยปาเลสไตน์, กองกำลังอัลกุดส์, พรรคแรงงานเคอร์ดิสถาน, กองพลน้อยผู้พลีชีพอัลอักศอ และฮะมาส โดยที่ปรึกษาทั่วไปของคลาวด์แฟลร์ ดั๊ก แครมเมอร์ กล่าวกับ เดอะฮัฟฟิงตันโพสต์ ว่าเขาไม่สามารถแสดงความคิดเห็นเกี่ยวกับกรณีที่ได้รับแจ้งเกี่ยวกับองค์กรก่อการร้ายที่อาจใช้บริการของบริษัทได้ แต่คลาวด์แฟลร์ทำงานร่วมกับหน่วยงานรัฐบาลเพื่อให้เป็นไปตามพันธกรณีทางกฎหมาย

ในเดือนกันยายน พ.ศ. 2562 คลาวด์แฟลร์ รายงานในแบบฟอร์มเอส-1 ว่าเทคโนโลยีของบริษัทถูก "ใช้โดย หรือเพื่อผลประโยชน์ของบุคคลหรือหน่วยงานบางแห่ง" ที่ถูกขึ้นบัญชีดำเนื่องจากกฎระเบียบด้านมาตรการคว่ำบาตรทางเศรษฐกิจและการค้าของสหรัฐอเมริกา รวมถึง "หน่วยงานที่ถูกระบุในโครงการคว่ำบาตรต่อต้านการก่อการร้ายและการค้ายาเสพติดของ สำนักงานควบคุมทรัพย์สินต่างประเทศ หรือหน่วยงานที่มีความเกี่ยวข้องกับรัฐบาลที่อยู่ภายใต้การคว่ำบาตรโดยครอบคลุมของสหรัฐอเมริกา"

### อาชญากรรม
คลาวด์แฟลร์ ถูกอ้างถึงในรายงานของโครงการสแปมเฮาส์ ซึ่งเป็นองค์กรติดตามสแปมระดับนานาชาติ เนื่องจากมีจำนวนการดำเนินการของบ็อตเน็ตอาชญากรรมทางไซเบอร์ที่โฮสต์โดยคลาวด์แฟลร์เป็นจำนวนมาก รายงานในเดือนตุลาคม พ.ศ. 2558 พบว่าคลาวด์แฟลร์จัดหาใบรับรอง SSL ให้กับ 40% ของเว็บไซต์ฟิชชิงแบบชื่อโดเมนที่คล้ายกัน ซึ่งใช้ชื่อโดเมนที่หลอกลวงโดยเลียนแบบธนาคารและผู้ให้บริการชำระเงินเพื่อโจมตีธุรกรรมของผู้ใช้อินเทอร์เน็ต นอกจากนี้ คลาวด์แฟลร์ยังถูกวิพากษ์วิจารณ์ว่ามีผลประโยชน์ทับซ้อนจากการให้บริการป้องกัน DDoS ทั้งแก่ผู้ให้บริการและเหยื่อของบริการ "stresser"

ในปี พ.ศ. 2561 สหภาพยุโรปได้ระบุให้คลาวด์แฟลร์ อยู่ในรายชื่อเฝ้าระวังสินค้าละเมิดลิขสิทธิ์และของปลอม ว่าเป็นอาจเป็นของจาก "ตลาดที่มีชื่อเสียงในทางลบ" ซึ่งมีส่วนร่วม อำนวยความสะดวก หรือได้รับประโยชน์จากการละเมิดลิขสิทธิ์และการปลอมแปลงสินค้า โดยรายงานระบุว่า คลาวด์แฟลร์ปกปิดและทำให้ไม่สามารถระบุตัวตนของผู้ดำเนินการเว็บไซต์ละเมิดลิขสิทธิ์ถึง 40% ของเว็บไซต์ละเมิดลิขสิทธิ์ทั่วโลก และ 62% ของ 500 เว็บไซต์ละเมิดลิขสิทธิ์รายใหญ่ที่สุด นอกจากนี้ยังระบุว่าคลาวด์แฟลร์ "ไม่ได้ดำเนินการตรวจสอบอย่างรอบคอบเมื่อเปิดบัญชีให้กับเว็บไซต์ต่างๆ เพื่อป้องกันไม่ให้เว็บไซต์ผิดกฎหมายใช้บริการของตน"

ในปี พ.ศ. 2563 ศาลอิตาลีมีคำตัดสินให้ คลาวด์แฟลร์ต้องบล็อกโดเมนและที่อยู่ไอพี ทั้งในปัจจุบันและอนาคตของบริการไอพีทีวีเถื่อน ชื่อ "ไอพีทีวีเดอะเบส" เนื่องจากละเมิดทรัพย์สินทางปัญญาของ เซเรียอา โดยในขณะนั้น คลาวด์แฟลร์ได้บล็อกโดเมนไปแล้ว 22 แห่งในอิตาลี นอกจากนี้ ศาลเยอรมนียังมีคำวินิจฉัยในทำนองเดียวกันว่า "คลาวด์แฟลร์และบริการทำให้ไม่สามารถระบุตัวตนของผู้ใช้ ดึงดูดเว็บไซต์ที่ละเมิดลิขสิทธิ์ในเชิงโครงสร้าง"

### การตอบสนองต่อการรุกรานยูเครนของรัสเซีย
หลังจากการรุกรานยูเครนโดยรัสเซียในช่วงปลายเดือนกุมภาพันธ์ พ.ศ. 2565 รองนายกรัฐมนตรีและรัฐมนตรีว่าการกระทรวงดิจิทัลของยูเครน มิคาอิโล เฟโดรอฟ และบุคคลอื่นๆ เรียกร้องให้คลาวด์แฟลร์ ยุติการให้บริการในตลาดประเทศรัสเซีย ท่ามกลางรายงานว่าเว็บไซต์ที่เชื่อมโยงกับรัสเซียซึ่งเผยแพร่ข้อมูลบิดเบือนกำลังใช้บริการเครือข่ายการจัดส่งเนื้อหาของบริษัทคลาวด์แฟลร์ ประธานเจ้าหน้าที่บริหารของคลาวด์แฟลร์ แมทธิว พรินซ์ ตอบว่าบริษัทตัดสินใจให้บริการแก่ประชาชนชาวรัสเซียต่อไป เพื่อคัดค้านความพยายามของรัฐบาลรัสเซียในการสร้าง "ม่านเหล็กดิจิทัล"พรินซ์ระบุว่า "การยุติบริการโดยไม่เลือกปฏิบัติจะไม่ส่งผลกระทบต่อรัฐบาลรัสเซียมากนัก แต่จะจำกัดการเข้าถึงข้อมูลจากภายนอกประเทศของประชาชน และทำให้ผู้ที่ใช้บริการของเราเพื่อปกป้องตนเอง ขณะวิพากษ์วิจารณ์รัฐบาลมีความเสี่ยงมากขึ้น" ต่อมา บริษัทระบุว่ามียอดขายและกิจกรรมทางการค้าในรัสเซียเพียงเล็กน้อย และได้ "ยุติการให้บริการแก่ลูกค้าที่เราระบุได้ว่ามีความเชื่อมโยงกับหน่วยงานที่ถูกคว่ำบาตร"

โครงการกาลิเลโอของคลาวด์แฟลร์ ซึ่งเปิดตัวในปี พ.ศ. 2557 ได้ให้บริการป้องกัน DDoS แก่องค์กรไม่แสวงหาผลกำไรโดยไม่มีค่าใช้จ่าย และในปี พ.ศ. 2565 บริษัทได้ขยายการให้บริการป้องกันฟรีไปยังหน่วยงานรัฐบาลและภาคโทรคมนาคมของยูเครน

## อ้างอิง

## แหล่งข้อมูลอื่น
* 
* ข้อมูลทางธุรกิจของคลาวด์แฟลร์: กูเกิล ตลาดหลักทรัพย์สหรัฐฯ ยาฮู!

หมวดหมู่:ความมั่นคงของอินเทอร์เน็ต
หมวดหมู่:บริษัทจดทะเบียนในตลาดหลักทรัพย์นิวยอร์ก
หมวดหมู่:บริษัทที่ตั้งอยู่ในซานฟรานซิสโก
หมวดหมู่:บริษัทอเมริกันที่ก่อตั้งในปี พ.ศ. 2552
หมวดหมู่:การเสนอขายหุ้นครั้งแรกให้แก่สาธารณชนในปี พ.ศ. 2562